Predbežné plnenie rozpočtu Európskeho poľnohospodárskeho záručného fondu (EPZF) v roku 2015 sa uvádza v prílohe s výdavkami vo výške 44 073,6 milióna EUR. Táto suma obsahuje najmä výdavky EPZF v rámci zdieľaného hospodárenia, ktoré nahlásili členské štáty v období od 16. októbra 2014 do 15. októbra 2015 a zníženie mesačných úhrad, ktoré sa vykonali v priebehu rozpočtového roka. Ďalej obsahuje aj odhad priamych výdavkov dosahujúcich približne 24,5 milióna EUR, ktoré sú ešte naplánované do 31. decembra 2015.

Toto prečerpanie prostriedkov bolo spôsobené porovnaním výdavkov členských štátov v tomto odvetví so schválenými rozpočtovými prostriedkami na rok 2015, ktoré nezahŕňali príjmy pripísané tomuto odvetviu. Ak by sa pripísané príjmy vo výške 469,3 milióna EUR pripočítali k schváleným rozpočtovým prostriedkom, čím by sa celkové finančné prostriedky, ktoré sú k dispozícii pre toto odvetvie, zvýšili na 1 305,5 milióna EUR, výsledkom by bolo nedostatočné čerpanie vo výške –186,9 milióna EUR.

Predbežná úroveň plnenia rozpočtu za obdobie od 16. októbra 2014 do 15. októbra 2015 sa uvádza v prílohe. V ďalšej časti sa uvádzajú stručné pripomienky k niektorým rozpočtovým článkom, v ktorých sa poukazuje na najvýznamnejšie rozdiely medzi skutočne vzniknutými výdavkami a príslušnými rozpočtovými prostriedkami zahrnutými do rozpočtu na rok 2015.

3.1.5.Propagačné opatrenia (+2,3 milióna EUR)

Toto prečerpanie bolo spôsobené vyššími výdavkami niektorých členských štátov na ich propagačné programy schválené Komisiou v porovnaní s výdavkami naplánovanými v rozpočte na tieto programy na rok 2015.

3.1.6.Iné rastlinné výrobky a opatrenia (+6,6 milióna EUR)

Toto prečerpanie bolo spôsobené vyššími výdavkami niektorých členských štátov na ich trhové opatrenia POSEI schválené Komisiou v porovnaní s výdavkami naplánovanými v rozpočte na tieto programy na rok 2015.

3.1.7.Mlieko a mliečne výrobky (+42,5 milióna EUR)

Toto prečerpanie prostriedkov bolo spôsobené porovnaním výdavkov členských štátov so schválenými rozpočtovými prostriedkami na rok 2015, ktoré nezahŕňajú príjmy pripísané tomuto odvetviu. Ak by sa pripísané príjmy vo výške 54,3 milióna EUR pripočítali k schváleným rozpočtovým prostriedkom, čím by sa celkové finančné prostriedky, ktoré sú k dispozícii pre toto odvetvie, zvýšili na 131,4 milióna EUR, výsledkom by bolo nedostatočné čerpanie vo výške –11,8 milióna EUR.

Bol to dôsledok nižšieho čerpania rozpočtových prostriedkov v prípade programu na podporu konzumácie mlieka v školách a v prípade dočasnej mimoriadnej schémy pomoci na súkromné skladovanie určitých druhov syrov, ktorú Komisia prijala po zavedení ruského zákazu dovozu. Členským štátom vznikli v prípade obidvoch programov o niečo nižšie výdavky než boli zodpovedajúce výdavky naplánované v rozpočte. Treba však poznamenať, že Komisia schému pomoci na súkromné skladovanie znovu otvorila, a preto sa očakáva, že príslušné výdavky sa budú ďalej vynakladať aj v roku 2016.

3.1.8.Bravčové mäso, vajcia a hydina, včelárstvo a iné živočíšne výrobky (+3,4 milióna EUR)

Toto prečerpanie bolo spôsobené výdavkami členských štátov na súkromné skladovanie bravčového mäsa podľa vykonávacieho nariadenia Komisie (EÚ) č. 2015/360, ktoré Komisia prijala s cieľom čeliť ťažkej trhovej situácii v tomto odvetví, na ktorú neboli v rozpočte na rok 2015 naplánované žiadne prostriedky.

3.2.Priama pomoc

Čerpanie rozpočtových prostriedkov na priamu pomoc bolo v porovnaní so schválenými rozpočtovými prostriedkami na rok 2015 vyššie o 838,8 milióna EUR.

3.2.1.Oddelená priama pomoc (+896,8 milióna EUR v porovnaní so schválenými rozpočtovými prostriedkami)

Toto prečerpanie prostriedkov bolo spôsobené porovnaním výdavkov členských štátov so schválenými rozpočtovými prostriedkami na rok 2015, ktoré nezahŕňajú príjmy pripísané tomuto odvetviu. Ak by sa pripísané príjmy vo výške 1 245 milióna EUR pripočítali k schváleným rozpočtovým prostriedkom, čím by sa celkové finančné prostriedky, ktoré sú k dispozícii pre toto odvetvie, zvýšili na 38 642 miliónov EUR, výsledkom by bolo nedostatočné čerpanie vo výške –348,2 milióna EUR.

Tieto o niečo nižšie výdavky členských štátov však dosiahli 99,1 % z odhadovaných rozpočtových potrieb v prípade oddelenej priamej pomoci na rok 2015 a týkali sa najmä režimu jednotnej platby (SPS) a režimu jednotnej platby na plochu (SAPS).

3.2.2.Ostatná priama pomoc (–57,8 milióna EUR)

Toto nedostatočné čerpanie schválených rozpočtových prostriedkov na ostatnú priamu pomoc v porovnaní s výdavkami naplánovanými v rozpočte na rok 2015 bolo výsledkom nižších platieb členských štátov, najmä v prípade osobitnej viazanej podpory podľa článku 68 a priamej pomoci POSEI.

3.3.Audit poľnohospodárskych výdavkov (–29,3 milióna EUR)

Pre túto oblasť zahŕňal odhad rozpočtu na rok 2015 rozpočtové prostriedky na financovanie priamych výdavkov v súvislosti s monitorovacími a preventívnymi opatreniami vo výške 6,8 milióna EUR, prostriedky na pozitívne opravy schválených účtov vo výške 20 miliónov EUR a prostriedky na platby v súvislosti s urovnávaním sporov vo výške 60,5 milióna EUR. Výdavky na monitorovacie a preventívne opatrenia nakoniec dosiahli približne 9,3 milióna EUR. V rámci tejto rozpočtovej kapitoly bolo členským štátom uhradených aj 20 miliónov EUR a 29,2 milióna EUR na opravy v ich prospech v rámci schválenia účtov a overenia súladu. Celkové nedostatočné čerpanie rozpočtových prostriedkov v tejto kapitole bolo spôsobené predovšetkým skutočnosťou, že členské štáty zaplatili kompenzačný úrok na urovnávanie sporov vo výške iba približne 1,7 milióna EUR. Tieto platby boli výrazne nižšie ako suma 60,5 milióna EUR naplánovaná v rozpočte na rok 2015. Keďže však takéto nároky závisia od výsledku súdnych konaní v členských štátoch, treba počítať s tým, že sa uskutočnia ďalšie platby kompenzačného úroku, ktoré sa uhradia z rozpočtu na rok 2016.

4.Čerpanie príjmov pripísaných EPZF

Ako vyplýva z prílohy, celkové pripísané príjmy napokon dostupné v roku 2015 dosiahli výšku 1 972,9 milióna EUR. Táto suma bola oproti pôvodne naplánovanej sume 1 768,6 milióna EUR vyššia o 204,3 milióna EUR.